Személyes campus túrára és online nyílt napra várja a diákokat a Semmelweis Egyetem

Még lehet regisztrálni a Semmelweis Egyetem ötödik online nyílt napjára, amely január 23-án és 24-én várja az orvos- és egészségtudományok iránt érdeklődő középiskolásokat, tanáraikat, valamint szüleiket. A két napos összegyetemi rendezvényen csaknem száz esemény mutatja be a Semmelweis Egyetem hat karát, szakközépiskoláit, tudományos diákköri munkáját és tehetséggondozó programját. A résztvevők minden felmerülő kérdésükre választ kaphatnak, interaktív beszélgetéseken vehetnek részt, kisfilmeket nézhetnek meg.

„A rendezvény célja, hogy a felvételi előtt álló fiatalok betekintést kapjanak a Semmelweis Egyetem életébe, az oktatásba, ezáltal a választott hivatás kicsit közelebb kerül hozzájuk” – mondja dr. Hermann Péter, a Semmelweis Egyetem oktatási rektorhelyettese. Hozzáteszi: február 11-én pedig egy campus túra keretében idén is lehetőségük lesz az érdeklődőknek arra, hogy személyesen is bepillantsanak a gyakorlati és hallgatói terekbe, a kollégiumokba, a könyvtárba vagy akár a boncterembe.

A két napos online nyílt napra regisztrálók megtudhatják, melyek az orvosi hivatás szépségei, milyen a digitális egészségügy aktuális helyzete, mit kell tudni a táplálkozástudományról, mi a feladata egy konduktornak, hogyan telik egy fogorvostan-hallgató napja, illetve a felvételi eljárásról is szó lesz.

„A jelentkezők élőben követhetik a beszélgetéseket, ahol megismerkedhetnek az egyetem vezetőivel, oktatóival és hallgatóival egyaránt, valamint minden felvételizőnek lehetőséget biztosítunk, hogy ő maga is feltegye a kérdéseit” – sorolja dr. Tripolszky Bálint, a rendezvényt szervező Hallgatói Szolgáltatások Igazgatóságának vezetője. Kiemeli: idén a külföldi diákok is bekapcsolódhatnak a programokba a világ minden tájáról, ugyanis január 23-án angolul és németül is szerveznek interaktív, bemutatkozó beszélgetéseket, ahová azokat a fiatalokat várják, akik az egyetem angol és német nyelvű képzéseire jelentkeznének.

Az online nyílt napra és a személyes campus túrára január 22-én 8 óráig lehet előzetesen regisztrálni. A csatlakozáshoz szükséges linket a regisztráció során megadott email címre kapják meg a programra jelentkezők.

Sajtókapcsolat:

* +36 20 670 1574
* hirek@semmelweis.hu

Eredeti tartalom: Semmelweis Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/18461/szemelyes-campus-turara-es-online-nyilt-napra-varja-a-diakokat-a-semmelweis-egyetem/